L’Ajuntament de Paterna s’il·lumina de roig i posa en marxa diferents activitats de conscienciació sobre el VIH.
30/11/2015

# L’Ajuntament de Paterna s’il·lumina de roig i posa en marxa diferents activitats de conscienciació sobre el VIH.

[![L'Ajuntament de Paterna s'il•lumina de roig i posa en marxa diferents activitats de conscienciació sobre el V.I.H.](/images/noticias/2015/12/SIDA-01.jpg)](/images/noticias/2015/12/SIDA-01.jpg)

30.11.2015

La prevenció i el diagnòstic precoç seran els eixos principals de les activitats que es desenrotllaran demà en la porta de l’Ajuntament

Amb motiu del Dia Mundial sense SIDA que se celebra demà, 1 de desembre, l’Ajuntament de Paterna, a través de la Unitat de Prevenció Comunitària de Conductes Addictives UPCCA i el Centre de Dia de Reinserció dependents de la Regidoria de Protecció a les Persones que dirigeix Julio Fernández ha organitzat diferents accions amb l’objectiu de conscienciar sobre els riscos de contagi del VIH i la importància de la prevenció enfront d’esta malaltia.

Amb este propòsit, demà des de les 10:30 fins a les 12:30 hores, tindrà lloc una Gimcana Informativa en la porta del consistori mitjançant la qual, d’una manera amena i dinàmica, es pretén donar a conéixer als ciutadans les conductes de risc a través de les quals es pot contraure el virus, així com corregir algunes creences errònies que existeixen sobre la malaltia.

“El desconeixement és un dels factors que més contribueixen a l’expansió de la malaltia, per això és fonamental realitzar campanyes actives de prevenció, eixir al carrer i informar els ciutadans de quins són els factors de risc que poden portar al contagi”, ha assenyalat el regidor Julio Fernández.

En este sentit, durant la jornada també s’il•luminarà de roig el consistori i es conscienciarà sobre l’ús del preservatiu com a mesura de prevenció i de la importància de realitzar-se la prova en cas d’haver tingut alguna pràctica de risc. “Hui en dia, el nombre de diagnòstics tardans continua sent un dels grans problemes amb els quals ens enfrontem, i hem de sensibilitzar de la importància de detectar com més prompte millor la malaltia”, ha recalcat el regidor. En l’actualitat, segons l’últim informe de Nacions Unides, existeixen més de 17 milions de persones que no saben que són portadores del virus.

Activitats escolars de conscienciació entre adolescents

A més de la jornada amb motiu del dia mundial sense SIDA, la regidoria de Protecció a les Persones i Participació Ciutadana, té pensat oferir activitats com la Gimcana Informativa, als centres escolars de Paterna amb l’objectiu d’informar sobre el VIH. entre els i les jóvens. Segons l’informe de Nacions Unides sobre la SIDA només tres de cada deu xiques d’entre 15 i 24 anys saben en que consisteix exactament el VIH, la qual cosa augmenta el seu risc de de dur a terme conductes que les exposen al virus.

“El nostre objectiu és organitzar diferents jornades de conscienciació en els col•legis del municipi per a educar, a través d’activitats entretingudes, als més jóvens en la importància de la prevenció davant d’esta malaltia”, ha explicat Julio Fernández.